Erasmus+ szakmai célú mobilitás

**Magyarország Nagykövetsége Koppenhága**

A 2018/19-es tanév őszi szemeszterét Erasmus+ tanulmányi célú mobilitás keretében az Aarhusi Egyetemen töltöttem. Ez időszak alatt csak tovább fokozódott az ország iránti érdeklődésem, így eldöntöttem, hogy most szakmai gyakorlat formájában térek vissza.

**Jelentkezés**

Szakmai gyakorlat során neked kell keresned fogadó intézményt. Mivel én Magyarország Koppenhágai Nagykövetségével vettem fel a kapcsolatot, így mindenekelőtt át kellett esnem egy 3 hónapos nemzetbiztonsági átvilágításon. Ez egy inkább időigényes, mint bonyolult folyamat, amely sok papírmunkával jár. Az átvilágítás eredményét a minisztérium e-mail útján küldi meg részedre, kockázatmentes minősítés esetében folytatódhat a jelentkezés folyamata. Többek között részt veszel majd a Külügyminisztérium által szervezett 1 napos általános tájékoztatón, illetve megindíthatod a jelentkezésed a Mobility Online felületén. Fontos, hogy amennyiben igényt tartanál KAP támogatásra, úgy a szerződés megkötése és a mobilitás megkezdése között minimum 1 hónapnak el kell telnie. Így érdemes már időben elindítani a 3 hónapos átvilágítási folyamatot.

**Szálláskeresés**

Időben állj neki! Dániában, különösen Koppenhágában igen nehézkes szállást találni, pláne megfizethetőt. Egy átlagos szoba bérleti díja a városban 5500-7000 DKK körül mozog. Rengeteg csoport van facebookon, ahol érdemes szétnézni, de legtöbb esetben dánokat részesítenek előnyben (hozzátenném érthető okokból, hiszen neked nincs lehetőséged személyes találkozóra). Az én választásom így az Airbnb-re esett. Több szempontól is az egyik legkényelmesebb és legmegbízhatóbb választás: egyrészt otthonról gyorsan lefoglalhatod, másrészt te is és a házigazda is védve van, továbbá hosszú távú foglalásoknál magas kedvezményt adnak. Én Niva-ban találtam meg az otthonom erre a két hónapra, amely ugyan eléggé kint van, havi 4100 DKK-ért teljesen megérte. Előny, hogy a Nagykövetség épülete is kintebb helyezkedik el, így 40 perc alatt megoldható volt a bejárás.

**Utazás**

A tömegközlekedés drága. Az egész ország zónákra van osztva, minél több zónán haladsz át annál magasabb a jegy/bérlet ára. 5 zónáért havi 850 DKK-át fizettem. A legolcsóbb opció, ha beszerzel egy rejsekort-ot (amit a DSB-nél CPR szám nélkül is kibocsátanak). Ez lényegében egy utazási kártya, amellyel a havi bérleted is könnyedén betudod szerezni. Jó app még a Rejseplanen (lényegében BKK futár), belföldi utazásokhoz pedig a Gomore-t (Oszkár, BlaBlaCar), Flixbust, DSB-it (kinti MÁV) és a Kombardo Expressent (busz + komp kombó) ajánlanám.

**Bevásárlás**

Ajánlom: Lidl, Netto, Aldi.

Kerülendő: Irma a neve ellenére igencsak fancy grocery, a pénztárcád is megköszöni, ha elkerülöd. Fotex, Bilka.

**Szakmai gyakorlat**

Magyarország Koppenhágai Nagykövetsége a kisméretű külképviseletek egyike. Gyakorlatom során ezt előnyként tapasztaltam meg, hiszen az ott végzett munka valamennyi folyamatába betekinthettem, besegíthettem. Megjegyezném, hogy első naptól kezdve teljes értékű csapattagnak tekintettek, és bármilyen kéréssel fordulhattam munkatársaimhoz.

Minden napjaim a nyomtatott és online sajtó figyelésével kezdődtek. A munka mennyiségétől függően ezekről fordítást, vagy jelentést kellett készítenem. Delegációk érkezése során háttéranyagot állítottam össze, kapcsolatot tartottam, időszakosan elláttam a telefonközpontos munkakörét, illetve besegítettem a szervezeti adminisztrációba is. Alkalmakként rendezvényeken képviselhettem a Nagykövetséget, üléseken vehettem részt, vagy segédkeztem az általunk szervezett ünnepségek lebonyolításában. Az ott töltött 2 hónap alatt valamennyi munkatársam mindennapos teendőjébe betekintést nyerhettem. Legkedvesebb projektem egy Magyarországról érkező delegáció tematikus programjának megszervezése volt. E feladat során teljes bizalmat kaptam a felettesem részéről. Egészen a résztvevő dán partnerek kiválasztásától, a kapcsolat felvételen át a részletes program megszervezéséig továbbá a hozzátartozó prospektusok megszerkesztéséig végig vihettem a folyamatot. Fejlődésemet elősegítette a folyamatos visszajelzés, és kritika melyekből igyekeztem a lehető legtöbbet megfogadni, és hiszem, hogy a jövőben is segítségemre lesznek.

A követségen uralkodó kellemes légkört jól prezentálja, hogy búcsúm alkalmával meglepetés állománygyűlést hívtak össze, mely során a Nagykövet Úr valamennyi kollégám nevében átadta közös ajándékukat, illetve poharat emeltünk a lezárult eredményes szakmai gyakorlatra.

**Összegzés**

Ha eddig csak fontolgattad a külföldi mobilitás lehetőségét, remélem beszámolómmal megadtam az utolsó lökést. Bármely felmerülő kérdésed esetén fordulj hozzám bizalommal!

Elérhetőségem: lipics.larina.kitti@gmail.com